62021CO0724_INF
Rješenje Suda (osmo vijeće) od 16. svibnja 2022. – Staatsanwaltschaft Köln (Dijete odvedeno u Rumunjsku)
(predmet C-724/21)
„Zahtjev za prethodnu odluku – Članak 99. Poslovnika Suda – Građanstvo Unije – Članak 21. UFEU-a – Pravo na slobodno kretanje i boravak na državnom području država članica – Kazneno djelo koje se posebno odnosi na međunarodnu otmicu maloljetnika – Ograničenje – Zaštita djeteta – Proporcionalnost”
Građanstvo Unije – Pravo na slobodno kretanje i boravak na području država članica – Zakonodavstvo države članice kojim se kazneno sankcionira činjenica da je roditelj oduzeo dijete njegovu skrbniku s ciljem njegova odvođenja u inozemstvo – Zakonodavstvo koje kažnjava tu činjenicu, kad se dijete nalazi na državnom području prve države članice, samo u slučaju uporabe sile, prijetnje nanošenjem zna ili prijevare – Nedopuštenost – Opravdanje – Proporcionalnost – Nepostojanje
(čl. 21. UFEU-a; Uredba Vijeća br. 2201/2003, uvodne izjave 2. i 21.)
(t. 24., 29.-31. i izreka)
Izreka
Članak 21. UFEU-a treba tumačiti na način da mu se protivi zakonodavstvo države članice na temelju kojeg činjenica da je roditelj svoje dijete oduzeo skrbniku koji je zadužen za određivanje mjesta djetetova boravišta, s ciljem njegova odvođenja u inozemstvo, podliježe kaznenim sankcijama, čak i u slučaju da nije došlo do uporabe sile, prijetnje nanošenjem zla ili prijevare, dok je, kad se dijete nalazi na području prve države članice, ta činjenica kažnjiva samo u slučaju uporabe sile, prijetnje nanošenjem zla ili prijevare.